**Mali koraci prema dobrom sutra**

Danas ti želim pisati o našemu hodu. Ali, prije nego ti na ovaj komadić papira iznesem ono što ja mislim o tomu, i stavim svoje riječi u dobro začepljenu bocu te pošaljem prostranstvima vodenim da ti u ruke dopluta, želim znati jesi li ti ikada razmišljao o tomu?
 Jesi se ikada zapitao znači li ikome to što hodiš i donosi li to ikome, išta, pa makar tragove na putu da osjeti da nije odlutao, ili barem, da ne luta sam.
Ne trebaš to reći naglas - ja te čujem i kada šutiš.
A sada ti želim pripovijedati.
Znaš one ljude koji ne govore mnogo, a ipak kažu sve? Postoje i takvi koraci, koji put čine znatno vrjednijim od onih koji svakodnevno hode stotinama, možda čak i tisućama kilometara, a koji na svome cilju ostanu zapravo samo broj.
Kako bi razumio o čemu ti pričam, trebaš znati da korak nije samo fizički pokret kojega svakodnevno činiš.
Korak je i lijepa riječ.
Korak je i kada bratu pomogneš riješiti zadaću.
Korak je kada doneseš baki drva.
Korak je lijepa misao.
Korak je dobro djelo.
Korak je kada nepoznatu osobu nebo zalijeva, a ti je pokriješ kišobranom jer ne želiš da je mokra.
Korak je kada si gladan, ali vidiš da pored tebe sjedi netko još gladniji, pa mu daš komadić svojega kruha.
Korak je i kada kažeš: "Hvala", čak i onda kada ti nije po volji, jer se netko možda za to nešto potrudio i dao sve najbolje od sebe kako bi ti ugodio.
...
Znaš, mogao bih ti nabrajati danima. Ali, nešto u meni mi govori ti ovo što prije treba stići u ruke jer je vremena malo. Ne mogu sa sigurnošću reći da bih, kada bi me netko upitao: "Pa daj, reci mi, što je to vrijeme?" znao odgovoriti, ali uistinu žurim.
Prije nego pošaljem ove riječi na put oko svijeta, za kraj ti želim reći i da su ovi koraci toliko maleni da možda nećeš osjetiti da si ih učinio. Ali znaj, toliko su ogromni u očima Onoga u čijim jedino i trebaju biti, a osim toga i otkucaji tvojega srca dobit će neku svoju, posebniju melodiju.
Ako bi pak htio, pomoći nekome daleko, na nekom drugačijem kraju svijeta... Nekome tko je danas možda sam... ili pak nekome kome bi bio dovoljan samo dodir kako bi osjetio da je ipak netko uz njega; ja ti predlažem: potrči do mora i dotakni ga... Tako diraš cijeli svijet.
A možda baš s neke druge, daleke strane, netko malen danima čeka naslonjene ruke u moru, nadajući se da će mu netko drugi, iz nepoznatih daljina sa suprotne strane pružiti valovitu ruku i podsjetiti ga postoji miljama kilometara dalje onaj tko misli na njega i tko mu tiho šapuće „Lijepo je što postojiš i ti.“ navlačeći mu davno nestali osmijeh sa naboranoga lica. I to ti je isto korak.
Ne dopusti da ti fali samo taj korak mali za biti boljim čovjekom. Za moje i tvoje sutra. Za naše sutra. Za bolje sutra.
Danas ti želim pisati o hodu.
Ja sada znam da je važnije učiniti maleni korak izvan sebe, nego milijune ondje gdje čuješ otkucaje - bez (možda) ikakve melodije.

Petra Perić,

Studij biologije 1.god; FPMOZ
063/003 - 782